เคาะวันโอนเงินเยียวยา รอบ 2 ผู้ประกันตน ม.33 ม.39 ม.40 และกลุ่ม ม.40 สมัครใหม่ เริ่มโอน 20 กันยายนนี้
นางสาวลัดดา แซ่ลี้ โฆษกสำนักงานประกันสังคม กระทรวงแรงงาน เปิดเผยความคืบหน้ามาตรการเยียวยา ผลกระทบโควิด-19 ว่า ที่ประชุมสำนักงานประกันสังคม ล่าสุด กำหนดวันโอนเงินเยียวยาให้ผู้ประกันตนกลุ่มต่างๆ ทั้ง 29 จังหวัดสีแดงเข้ม โดยวันที่ 20 - 21 กันยายน 2564 กำหนดโอนเงินเยียวยาให้กลุ่มผู้ประกันตน มาตรา 40 ในพื้นที่ 16 จังหวัดสีแดงเข้ม ประกอบด้วย นครราชสีมา ระยอง ราชบุรี สระบุรี สุพรรณบุรี กาญจนบุรี ลพบุรี เพชรบูรณ์ ประจวบคีรีขันธ์ ปราจีนบุรี เพชรบุรี ตาก อ่างทอง นครนายก สมุทรสงคราม และสิงห์บุรี ที่ขึ้นทะเบียนเป็นผู้ประกันตนมาตรา 40 รายใหม่คือสมัครและจ่ายเงินสมทบในช่วงวันที่ 4 ส.ค. - 24 ส.ค.ที่ผ่านมา จำนวน 2.3 ล้านคน กลุ่มนี้จะได้รับเงินเยียวยา 1 เดือน คนละ 5,000 บาท เข้าบัญชีพร้อมเพย์ที่ผูกกับบัตรประชาชนเท่านั้น โดยทยอยโอนตามเลขบัตรประชาชน จากนั้นวันที่ 21 กันยายน 2564 กำหนดโอนเงินเยียวยาให้กลุ่มผู้ประกันตน มาตรา 39 รอบ 2 ในพื้นที่ 13 จังหวัดสีแดงเข้ม ประกอบด้วย กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร ปัตตานี ยะลา นราธิวาส สงขลา ชลบุรี ฉะเชิงเทรา และพระนครศรีอยุธยา จำนวน 1.17 ล้านคน คนละ 5,000 บาท หลังจากนั้นวันที่ 22 - 23 กันยายน 2564 กำหนดโอนเงินเยียวยาให้กลุ่มผู้ประกันตนมาตรา 40 รอบ 2 ในพื้นที่ 13 จังหวัดสีแดงเข้ม ประกอบด้วย กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร ปัตตานี ยะลา นราธิวาส สงขลา ชลบุรี ฉะเชิงเทรา และพระนครศรีอยุธยา จำนวน 4 ล้านคน คนละ 5,000 บาท ทยอยโอนตามเลขบัตรประชาชนโฆษกสำนักงานประกันสังคม กล่าวต่อไปว่า วันที่ 27 กันยายน 2564 กำหนดเริ่มโอนเงินเยียวยาให้กลุ่มผู้ประกันตน มาตรา 33 รอบ 2 ใน 9 กลุ่มกิจการ พื้นที่ 13 จังหวัดสีแดงเข้ม ประกอบด้วย กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร ปัตตานี ยะลา นราธิวาส สงขลา ชลบุรี ฉะเชิงเทรา และพระนครศรีอยุธยา จำนวนประมาณ 3.5 ล้านคน คนละ 2,500 บาท ในส่วนวันที่ 28 กันยายน 2564 กำหนดโอนเงินเยียวยา ให้กลุ่มผู้ประกันตนมาตรา 40 ในพื้นที่ 3 จังหวัด คือ ชลบุรี ฉะเชิงเทราและพระนครศรีอยุธยา  ที่ขึ้นทะเบียนเป็นผู้ประกันตนมาตรา 40 รายใหม่คือสมัครและจ่ายเงินสมทบในช่วงวันที่ 4 ส.ค. - 24 ส.ค.ที่ผ่านมา จำนวน 3.4 แสนคน กลุ่มนี้ได้สิทธิเยียวยา 2 เดือนๆ ละ 5,000 บาท รวม 10,000 บาท พร้อมย้ำว่าเงินเยียวยาสำหรับผู้ประกันตนจะโอนเข้าบัญชีพร้อมเพย์ที่ผูกกับบัตรประชาชนเท่านั้น  สามารถตรวจสอบสิทธิเยียวยา ได้ที่ www.sso.go.th